Batailha de Trancoso

La Batailha de Trancoso tubo lhugar nun de ls purmeiros uito dies de l més de Júnio de 1385, antre fuorças Pertuesas i Castelhanas. 

Ne l cuntesto de la crise de 1383-1385, al final de la Primabera de 1385, al mesmo tiempo an que D. João I de Castielha ambadie l paíç al Sul, pula frunteira de Eilbas, fuorças castelhanas ambadian la Beira por Almeida, passában por Trancoso, cujos arrabaldes saqueórun, até atingir Biseu, cidade abierta, tamien na oucasion roubada i ancendiada.

Al retornáren de la ancurson cul sbulho, saliu-les al ancuontro l Alcaide de l Castielho de Trancoso, Gonçalo Basques Coutinho, cun las fuorças de l Alcaide de l Castielho de Lhinhares, Martim Vasques de la Cunha i las de l Alcaide de l Castielho de Celorico, João Fernandes Pacheco. Stando ls dous purmeiros fidalgos anrabiados a la época, l terceiro promobiu la recunceliaçon de dambos, i assi cuncertados, cun ls respetibos homes de armas i las fuorças que cunseguírun arregimentar, fazírun ls arranjos pa l cumbate.

An algun memiento de la purmeira sumana de Júnio de 1385, acunteciu l ancuontro antre las fuorças de Castielha i las de Pertual, ne l alto de la Capielha de San Marcos, an Trancoso. La suorte de las armas sorriu pa ls nacionales, que desse modo recuperórun las posses, alcançando la lhibardade de l catibos.

Ne l més seguinte, ua nuoba ambason de tropas castelhanas, sob l quemando de D. João I de Castielha an pessona, boltou a cruzar la frunteira por Almeida i, de passaige pul alto de San Marcos, ancediórun-le la Capielha an represália. Passando por Celorico, a camino de Lisboua, essas tropas fúrun derrotadas na batailha de Aljubarrota.

Reza la lenda lhocal, registrada pula storiografie pertuesa seicentista, que l própio San Marcos apareciu por milagre cumo un cabalheiro na batailha, ancitando ls cumbatentes pertueses. Cumo testemunho de l feito, tenerie quedado grabada, na peinha, ua de las ferraduras de sue montarie.

Catadorie:Batailhas de la Crise de 1383-1385
Catadorie:Lhiendas de Pertual